11.		Žiadosť o vrátenie preddavkov na daň z príjmov
(§ 34 ods. 7 a § 42 ods. 12 zákona č. 595/2003 Z. z. o dani z príjmov)
v znení zákona č. 331/2011 Z. z.)
BETINA spol. s r.o., Ul. Vyšná 36/21
Liptovský Mikuláš, DIČ 65411891			Doporučene
					Daňový úrad ŽILINA, pobočka DÚ Liptovský Mikuláš
Liptovský Mikuláš 13. 7. 2022			Hollého 3, 031 80 Liptovský Mikuláš
Vec:		Žiadosť o vrátenie rozdielu zaplatených preddavkov na daň 
Dňa 20. 6. 2022 uhradila naša spoločnosť preddavok na daň z príjmov právnickej osoby za II. štvrťrok 2022 vo výške 2 154,00 €. Pri kontrole prepočtu daňovej povinnosti sme zistili, že sme nesprávne prepočítali výslednú daňovú povinnosť a z nej vypočítanú sumu preddavku na daň pre zdaňovacie obdobie roku 2022 o 895,00 €. Po opätovnom prepočítaní sumy štvrťročného preddavku na daň z príjmov právnickej osoby suma preddavkov, ktorú bude naša spoločnosť platiť predstavuje sumu 1 259,00 €. 
Nadväzne na § 42 ods. 12 zákona o dani z príjmov žiadame o vrátenie sumy 895,00 €, ktorá predstavuje rozdiel zaplatených preddavkov na daň, o ktorú sme zaplatili vyššie preddavky na daň, akú sme boli povinní zaplatiť podľa tohto zákona. Zároveň poznamenávame, že naša spoločnosť nemá žiadne nedoplatky. 
Milica Veselská, v.r., konateľka spoločnosti
Poznámka k postupu pri podaní žiadosti o vrátenie rozdielu zaplatených preddavkov na daň z príjmov právnickej osoby
Vrátenie preddavkov na daň z príjmov upravuje ustanovenie § 34 ods. 7 pre fyzickú osobu a § 42 ods. 12 pre právnickú osobu zákona o dani z príjmov.
Podľa § 34 ods. 7 alebo § 42 ods. 12 vráti správca dane do 30 dní odo dňa podania žiadosti daňovníka zaplatené preddavky na daň, ak daňovníkovi nevznikla povinnosť platiť preddavky na daň podľa tohto zákona, alebo rozdiel zaplatených preddavkov na daň, ak daňovník zaplatil preddavky na daň v sume vyššej, akú bol povinný zaplatiť podľa tohto zákona. 
Žiadosť o vrátenie možno podať aj na celú sumu zaplatených preddavkov na daň, ak daňový subjekt zistí, že mu nevznikla povinnosť platiť preddavky a tieto zaplatil. Správca dane vráti daňovému subjektu na základe žiadosti celú sumu zaplatených preddavkov, ak tieto nebol daňový subjekt povinný platiť. Vrátenie zaplatených preddavkov na daň, ak tieto nebol daňový subjekt povinný platiť správca dane vráti v priebehu zdaňovacieho obdobia, a to do 30 dní odo dňa podania tejto žiadosti a nielen po podaní daňového priznania, keďže preddavok na daň nie je daňou. 
Osobitným predpisom, na základe ktorého správca dane vráti rozdiel zaplatených preddavkov je daňový poriadok. Pri vrátení tohto rozdielu správca dane postupuje ako pri vrátení daňového preplatku podľa § 79 daňového poriadku.
Zn. to, že ak správca dane eviduje voči daňovému subjektu nedoplatky v čase podania žiadosti o vrátenie nesprávnej sumy zaplatených preddavkov na dani z príjmov, správca dane použije sumu zaplatených preddavkov alebo jeho časť na úhradu daňových nedoplatkov podľa § 55 ods. 6 a 7 daňového poriadku, o čom správca dane upovedomí daňový subjekt.
Podľa § 51c zákona o dani z príjmov sa preddavok na daň platí miestne príslušnému správcovi dane v eurách, pričom po skončení zdaňovacieho obdobia sa preddavky na daň zaplatené na toto zdaňovacie obdobie započítajú na úhradu dane za toto zdaňovacie obdobie. Zn. to, že ak daňový subjekt nepožiada o vrátenie nesprávne zaplatenej sumy preddavkov na daň z príjmov, táto suma sa započíta na úhradu dane uvedenej v daňovom priznaní za príslušné zdaňovacie obdobie. 
Podanie žiadosti o vrátenie preddavkov na daň nepodlieha povinnosti zaplatiť správny poplatok. 
S účinnosťou od 1. 1. 2022 nadväzne na § 34 ods. 8 alebo na § 42 ods. 13 zákona o dani z príjmov, oznámi správca dane výšku preddavkov najneskôr 5 dní pred splatnosťou preddavku na daň, ak správca dane neuplatní postup podľa § 34 ods. 4 alebo podľa § 42 ods. 13 zákona o dani z príjmov a neurčí platenie preddavkov na daň inak.